La pelerinajul considerat cel mai mare din Europa Centrală şi de Est vin credincioși din întreaga lume.
Conform estimărilor, între 310.000 și 330.000 de pelerini participă la pelerinajul de la Şumuleu-Ciuc.
Unii pelerini au respectat tradiția și au parcurs distanțe foarte mari pe jos. La slujbele și ceremoniile de sâmbătă au participat peste 300.000 de oameni, dar un număr foarte mare este aşteptat și duminică, atunci când sunt Rusaliile catolice.
Pelerinajul Rusaliilor catolice de la Şumuleu Ciuc este considerat cel mai mare din Europa Centrală şi de Est şi îşi are originea în urmă cu aproape patru secole şi jumătate.
În centrul pelerinajului se află Fecioara Maria, a cărei statuie a fost sculptată în lemn de tei între anii 1510 şi 1515 în stilul Renaşterii transilvănene de un artist anonim, fiind cea mai mare statuie făcătoare de minuni din lume.
Sute de vindecări miraculoase şi de dorinţe împlinite sunt puse pe seama statuii Fecioarei Maria.